คสช.คลอดมาตรการช่วยเหลือทีวีดิจิทัลไม่ทันใช้ ช่อง 7 ประเดิมจ่ายค่าใบอนุญาตรายแรก
คสช.คลอดมาตรการช่วยเหลือทีวีดิจิทัลไม่ทันตามกำหนดชำระค่าใบอนุญาตงวดที่ 5 วันนี้ (23 พ.ค.) ช่อง 7 ประเดิมจ่ายรายแรก
23 พ.ค. 2561

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า เมื่อวันที่ 21 พ.ค.2561 นายสุภาพ คลี่ขจาย นายกสมาคมผู้ประกอบการทีวีดิจิทัล ได้เข้าหารือ เพื่อขอคำแนะนำ กรณียังไม่มีการประกาศมาตรา 44 เพื่อช่วยเหลือผู้ประกอบการทีวีดิจิทัล แต่จะถึงโดยกำหนดที่ผู้ประกอบการต้องชำระค่าธรรมเนียมใบใบอนุญาตงวดที่ 5 ในวันที่ 23 พ.ค.นี้
ทั้งนี้ได้ให้คำแนะนำว่า เมื่อถึงกำหนดชำระเงินให้ผู้ประกอบการนำเงินมาชำระค่าใบอนุญาตทีวีดิจิทัลงวดที่ 5 ได้ถึงเวลา 16.30 น. ทั้งนี้เมื่อวันที่ 21 พ.ค.2561 สถานีโทรทัศน์ช่อง 7 ได้นำเงินมาชำระค่าใบอนุญาตงวดที่ 5 แล้ว
อย่างไรก็ตาม หากครบกำหนดชำระแล้วไม่มีผู้ประกอบการมาชำระค่าธรรมเนียม สำนักงานฯ จะออกหนังสือแจ้งเตือน ครั้งที่ 1 ให้ผู้ประกอบการมาชำระภายใน 30 วัน เมื่อครบกำหนด 30 วันแล้ว หากผู้ประกอบการยังไม่นำเงินมาชำระอีก จะทำหนังสือแจ้งให้มาชำระเงินอีกครั้ง เมื่อครบ 90 วันแล้วยังไม่มีการชำระจะนำเรื่องเข้าพิจารณาในที่ประชุมบอร์ดเพื่อออกคำสั่งทางปกครองในการพักใช้ใบอนุญาตครั้งละ 30 วันจนกว่าผู้ประกอบการจะนำเงินมาชำระ
ด้านนายสุภาพ เปิดเผยว่า เมื่อยังไม่มีประกาศมาตรา 44 ผู้ประกอบการต้องชำระค่าธรรมเนียมใบอนุญาตงวดที่ 5 ตามกำหนด ส่วนการพักชำระค่าธรรมเนียมสามารถทำได้ในงวดถัดไป ตามแนวทางของมาตรการที่คณะรักษาความสงบแห่งชาติ (คสช.)และคณะรัฐมนตรีได้ให้ความเห็นชอบและประกาศมาตรการออกมาต่อไป